OSNOVNA ŠKOLA SIDONIJE RUBIDO ERDÖDY

GORNJA RIJEKA

15. srpnja 2019.

**INFORMACIJE O POPISU I NABAVCI UDŽBENIKA ZA ŠKOLSKU 2019./2020. GODINU**

Poštovani učenici i roditelji!

Do 1. srpnja 2019. godine bio je rok za provedbu i objavu odabira novih udžbenika za primjenu novih kurikuluma u 1. i 5 razredu iz svih predmeta te biologije, fizike i kemije u 7. razredu.

Do 15. srpnja 2019. bio je rok za provedbu i objavu odabira drugih obrazovnih materijala uz novoizabrane udžbenike (radnih bilježnica, nastavnih listića, radnih materijala i sl.).

Obzirom da su navedeni postupci završeni te da je sada napokon pripremljen i cjelokupni popis udžbenika za novu školsku godinu za sve razrede i predmete, da bi imali potrebne informacije o popisima, odnosno izmjenama te planiranju nabave udžbenika molimo da obratite pozornost na slijedeće napomene.

1. Kao i prethodnih godina potrebno je i važno, posebno zbog potreba nabave, razlikovati udžbenik od ostalih (drugih) obrazovnih materijala kao što su radne bilježnice, nastavni listići, radni materijali (kutije) za vježbe i sl.

Iznimka je trenutno novi radni udžbenik za glazbenu kulturu u 1. razredu koji pripada u ostale obrazovne materijale, dakle u rangu je sa radnim bilježnicama.

1. U 1. i 5 razredu u svim predmetima, te u biologiji, fizici i kemiji u 7. razredu koristit će se novi udžbenici koje su učitelji morali izabrati radi uvođenja novih predmetnih kurikuluma u navedene razrede od školske 2019./2020. godine.

U ostalim razredima i predmetima ( 2., 3., 4., 6., 7. osim biologije, fizike i kemije i 8.) koristit će se dosadašnji udžbenici i radne bilježnice te radni materijali.

1. **Svi učenici škole dobit će u školi na početku nove školske godine udžbenike.**

Ministarstvo znanosti i obrazovanja osiguralo je sredstva za nabavu svih udžbenika za sve razrede i sve predmete bez obzira radi li se o novoizabranim za 1., 5. i tri predmeta u sedmom ili dosadašnjim važećim za ostale razrede. Manji dio učenika s područja Općine Kalnik dobit će dio do sad važećih udžbenika koji je do sada njihova općina nabavljala i ima ih na raspolaganju za raspodjelu.

Tu se ne računa gore spomenuti udžbenik za glazbenu kulturu u 1. razredu koji se ubraja u radni materijal.

1. **Radne bilježnice, nastavne listiće, radni materijal za tehničku kulturu i likovne mape nabavljat će, ovisno u pripadnosti pojedinoj općini, sami roditelji ili općine.**

Općina Gornja Rijeka će za učenike s područja iste, a koji pohađaju matičnu školu u Gornjoj Rijeci i područnu u Kolarcu nabaviti sve radne bilježnice, nastavne listiće, „kutije“ za tehničku kulturu i radni udžbenik za glazbeni u 1. razredu sukladno našem popisu te mape za likovnu kulturu.

Općina Sveti Petar Orehovec (učenici iz Hižanovca, Vukovca i Finčevca) nabavit će radne bilježnice, kutije za tehnički i mape za likovnu kulturu.

Roditelji iz **Sudovca** radne bilježnice, listiće i kutije i ostali materijal i pribor nabavljaju sami sukladno popisima za pojedini razred.

Informacije za područje Općine Kalnik (učenici iz Popovca i Vojnovca) vezane uz nabavu radnih bilježnica objavit ćemo po primitku službene obavijesti od općine.